Bekendstelling: Kattebak, of eerder olifantbak?Foto: Verskaf. Toyota het pas sy nuwe Rush bekendgestel. Wat presies is dit? Ek is nie heeltemal seker nie. Ek wil sê dit is ŉ medium-grootte sportnutsvoertuig. Maar ek wil ook sê dit is ŉ medium-grootte veeldoelvoertuig. Dit voel vir my meer bussie as sportnuts. Maak dit enigsins saak? Nie eintlik nie, kom ek verduidelik hoekom. Die voertuig bied vyf sitplekke en ŉ enorme kattebak. Daar is Toyota se atmosferiese 1,5 viersilinderenjin. Geen turbo-aanjaers om dinge ingewikkeld te maak nie. Dié enjin bied 77 kW en 136 Nm. Die Nm klink dalk min – maar die VVTi veroorsaak dat mens net ŉ paar ratte moet terugskop en dan vind jy die krag heel bo in die toerestrek. Die 1,5 bied 6.7 ℓ/100 km. Die binneruim is lekker groot en die materiaal duursaam. Die inligtingstelsel integreer mooi in die paneelbord en bied Carplay en Android Auto, verder is alles heel eenvoudig. Die bestuursposisie voel vir my effe vreemd, heel regop. Ek sou beslis my stoel laer wou stel terwyl beenruimte agter lekker groot is. Toyota posisioneer die Rush onder die Fortuner. Ek kan sien waarheen hulle op pad is daarmee, die feit dat die Rush ook agterwielaangedrewe is, met 220 mm grondvryhoogte – maar, die Rush het nie vierwielaandrywing nie, en is ook glad nie met sewe sitplekke beskikbaar nie. Die Rush het op die bekendstellingsroete hom goed gedra. Ritgehalte is lekker sag, so slegte paaie steur hom nie te erg nie. Die enjin het min kans gehad om in te loop, so het nog styf en grof gevoel. Ons sal binnekort meer tyd met die Rush deurbring, dán sal ons beter verslag gee oor die enjin, waar hy in die mark pas en hoe hy teen sy mededingers vergelyk. Die reeks lyk só: Die reeks word gedek deur ŉ 3 jaar/ 100 000km waarborg en 6 jaar/ 90 000km diensplan. Diensintervalle is elke 15 000km.